Dokument oprettet 08. november 2017

Sag 10-2017-00161 – Dok. 343650 LM/vn\_dh

# Referat af DH's repræsentantskabsmøde den 6. - 7. oktober 2017

1 Velkomst og åbning af repræsentantskabsmødetThorkild Olesen, DH’s formand, bød velkommen til repræsentantskabsmødet.

2 Valg af dirigentLars Werner, direktør i Psoriasisforeningen, blev valgt som dirigent. Dirigenten konstaterede, at mødet er rettidigt varslet og lovligt indkaldt ifølge DH’s vedtægter. Dirigenten konstaterede, at mødet er beslutningsdygtigt.

3 Godkendelse af forretningsorden
Forretningsordenen blev godkendt.

Forretningsorden er ajourført, jf. vedtægtsændringerne på forrige repræsentantskabsmøde.

4 Godkendelse af dagsorden
Dagsordenen blev godkendt.

5 Valg af stemmetællere
Fire medarbejdere fra DH’s sekretariat blev valgt som stemmetællere.

6 Evt. spørgsmål til referat fra repræsentantskabsmøde 2016
Dirigenten gav mulighed for opklarende spørgsmål til referatet fra 2016.
Der var ingen spørgsmål eller bemærkninger.

7 Formandens beretning
Den skriftlige årsberetning er udsendt forud for repræsentantskabsmødet. På mødet supplerede Thorkild Olesen med en mundtlig beretning.

Han nævnte diskriminationsforbundet, som en vigtig milepæl og et markant skridt i den rigtige retning. DH’s arbejde er dog ikke helt i mål, da rimelig tilpasning og tilgængelighed ikke er medtaget i ministerens lovforslag.

Tilgængelighed er en helt naturlig mærkesag for DH, som derfor har været involveret i en stribe spændende projekter. Det gælder fx et samarbejde med arkitektskolen om at få tilgængelighed til at være en naturlig del af arkitektuddannelsen, det gælder brugernes rolle i forbindelse med byggerier, og det gælder udviklingen af et projekt i regi af SBi omkring psykisk tilgængelighed.

Thorkild fremhævede det nære sundhedsvæsen som et andet område, hvor der er brug for at få styrket tilgængeligheden. Det kan ikke være rigtigt, at vi har masser af sundhedstilbud, der er helt og aldeles utilgængelige for mennesker med handicap. Derfor har DH brugt en del kræfter på at kortlægge kravene til tilgængeligheden i de forskellige overenskomster.

Det er vigtigt at skabe synlighed omkring problemet, og i den forbindelse har der været et rigtig godt samarbejde med DH’s lokale afdelinger, hvor der i flere regioner kom tv-indslag om den manglende tilgængelighed. Som eksempel på dette blev der vist et TV-klip fra TV2-Nord, hvor det bliver meget synligt, at der er et problem med tilgængeligheden, og det er derved med til at skabe et politisk pres:

<https://www.tv2nord.dk/artikel/tandbehandling-paa-aaben-gade>

Meget handicappolitik bliver afgjort lokalt, og Thorkild pointerede derfor vigtigheden af stærke lokale afdelinger. Det er en fælles opgave at finde egnede kandidater til handicaprådene i alle landets kommuner for den kommende periode. Medlemsorganisationerne skal støtte op om at finde flere dygtige frivillige til det lokale arbejde.

På beskæftigelsesområdet viser tallene, at alt for mange mennesker med handicap aldrig får en reel chance for at blive en del af fællesskabet på arbejdsmarkedet. Thorkild fremhævede KLAP-projektet, som en succeshistorie fra egne rækker, hvor der er skabt mere end 2.500 skånejob. 9 medlemsorganisationers deltagelse i Mening og Mestring er også et vellykket projekt, som har skabt ny vigtig viden. Frem mod kommunalvalget sætter DH fokus på den alt for høje fleksjobledighed, bl.a. med denne lille film:

<https://www.youtube.com/watch?v=77fDlYEtCCs>

Uddannelse er endnu et af DH’s fokusområder. En undersøgelse viser, at uddannelse er endnu vigtigere for personer med handicaps muligheder for beskæftigelse. Der er brug for en større grad af fleksibilitet i uddannelsessystemet, og DH har iværksat et samarbejde med Danske Universiteter om de videregående uddannelser, og DH har også samarbejde med Erhvervsskolerne om mere fleksibilitet på erhvervsuddannelserne.

På det sociale område har årets største sag uden tvivl været serviceloven. Thorkild takkede medlemsorganisationerne for det gode samarbejde, der har været. Det lykkedes ikke at få alt igennem i serviceloven, men der kom nogle fine forbedringer og samlet set et resultat, vi kan være godt tilfredse med. Et af de større lyspunkter på det sociale område er, at vi har fået en minister, der nu har forstået alvoren i den mangelfulde kommunale sagsbehandling, og som har fået tørresnoren og task force igennem.

Thorkild gav udtryk for glæde over, at hele 13 medlemsorganisationer har projekter i udviklingslande, samtidig med, at DH har projekter i 4 lande. Med verdensmålene er der et nyt stærkt værktøj til at sætte fokus på nogle af de udfordringer, som mange mennesker med handicap kæmper med. De 17 verdensmål inkluderer for første gang handicap. Thorkild opfordrede til, at de medlemsorganisationer, der på nuværende tidspunkt ikke er aktive i udviklingsarbejdet, overvejer, om det er noget for dem fremadrettet.

Det er FN’s handicapdag den 3. december. Det er en rigtig god dag til at sætte fokus på handicappolitik både landspolitisk og lokalt. Der er meget passiv sympati omkring handicapområdet, men vi har brug for, at denne passive sympati bliver omsat til tydelige holdninger og handlinger. Vi har brug for flere stemmer i den handicappolitiske debat. Thorkild opfordrede til at bruge den d. 3. december til at få mange til at melde ud, at de støtter op om en ligeværdig behandling af mennesker med handicap.

DH har været meget engageret i arbejdet omkring en ny fordeling af udlodningsmidlerne.

Thorkild oplyste, at DH sammen med DIF, DUF og DGI har haft et godt samarbejde om at få en god aftale. Thorkild nævnte desuden, at flere store fonde over de seneste år har meldt meget store strategiske rammer ud, men han ser en tendens til, at handicapområdet ikke bliver tildelt den andel, som vores størrelse og betydning kunne tilsige. Der kunne derfor være en mulighed i at samle kræfterne om nogle få store projekter, hvor mange organisationer har interesse i, at handicapområdet bliver løftet.

Thorkild sluttede den mundtlige del af beretningen med at sige tak til alle dem, der bidrager til DH’s arbejde. DH’s styrke afhænger helt af, at vi har stærke medlemsorganisationer, der vil bringe deres viden og erfaringer i spil, og som har vilje til at stå sammen både lokalt og nationalt.

**DEBAT**

I den efterfølgende debat blev der bl.a. fremført følgende bemærkninger:

Udlodningsmidler
Der var ros til det store arbejde ift. udlodningsmidler, og en særlig tak til de involverede parter for en god aftale om intern fordeling af udlodningsmidlerne.

### Fælles fundraising

Der er en række store fonde, hvor det er muligt at søge midler. Fx har AP Møller givet en donation til folkeskolen. Der blev opfordret til at give DH mandat til at udvikle et projekt, som DH kan arbejde videre med ift. fonde.

Det fælles udviklingsarbejde kan styrkes ved at sætte mere fokus på de store fonde. Det er vigtigt at inddrage medlemsorganisationerne i processen.

Grænsedragningen mellem DH og medlemsorganisationerne har været diskuteret meget, og det er vigtigt, at det ikke bliver en slåskamp om de samme midler.

Uddannelse
Det er vigtigt, at DH markerer sig stærkt ift. STU. Der er stadig mange udfordringer, og der skal DH følge med.

Der er brug for at slå fast, at STU er et uddannelsestilbud og ikke et socialpædagogisk tilbud.

### International handicapdag

DH opfordres til at gøre mere ud af FN’s internationale handicapdag den 3. december.

Beskæftigelse
Socialøkonomiske virksomheder er med til at sikre, at mennesker med handicap kan arbejde på rimlige vilkår. Det skal DH arbejde mere for at fremme.

Det lokale DH-arbejde

Flere deltagere fremhævede vigtigheden af det lokale handicappolitiske arbejde i kommunerne. Der blev opfordret til i højere grad at synliggøre DH-afdelingernes aktiviteter og indsats lokalt.

Medlemsorganisationerne blev opfordret til at støtte op om DH-afdelingerne, fx ved at skrive om det lokale DH-arbejde i medlemsbladene, så flere får interesse for DH-arbejdet i kommunerne.

Den viste film om fleksjob er et godt konkret tiltag, som kan bruges i lokalafdelingerne og i kommunerne. Derfor opfordres DH til at lave mere af den slags.

### Kognitiv tilgængelighed

Flere deltagere gav udtryk for stor tilfredshed med, at der er øget fokus på kognitiv tilgængelighed.

Institutioner og afspecialisering

Det er vigtigt med fokus på tilbagekomsten af store institutioner, da det hverken er tilgængelighed eller inklusion.

Der er mange problemer som følge af afspecialisering, og det bør der ses på.

### Formanden i medierne

Der var ros til formandens optræden i medierne. Det er et vigtigt element i arbejdet for at sikre, at mennesker med handicap kan leve på lige fod.

Hjælpemidler
Mange ting bliver sendt i udbud, men det er ofte svært at se, om der har været brugerinddragelse, fx ifm. udformning af kravspecifikationer. Det er svært at finde nogen, der ved noget om hjælpemidlerne, og kommunerne begynder at krybe udenom.

Thorkild Olesen kom i sin tilbagemelding bl.a. ind på følgende:

Thorkild takkede for rosen ift. arbejdet med udlodningsmidler. Det er gået godt med de interne forhandlinger om fordelingsnøgler, så samarbejdet har været en god proces og en fornøjelse.

I forhold til fælles fundraising ser Thorkild nogle muligheder for store udviklingsprojekter, som gør det muligt at sætte en dagsorden. Udgangspunktet er, at summen af midlerne ikke er konstant, men at vi i fællesskab kan udvide puljen eller øge summen. Thorkild er helt enig i, at inddragelse af medlemsorganisationerne er vigtigt.

En evaluering af STU giver et positivt billede. Den viser, at STU er et uddannelsestilbud, og at 22 pct. er kommet i beskæftigelse. Det er flot og en cadeau til STU.
Det gode ved evalueringen er, at den lægger grunden for, at der ikke sker store forringelser.
Der er også udfordringer, og der er stadig udviklingsmuligheder.

Thorkild er enig i, at tilbageførsel til store institutioner er en dårlig udvikling, som skal modvirkes ved at vise, at man kan være inkluderet bedre. Det er uacceptabelt, at nogen skal bestemme, hvor borgerne skal bo. Afspecialisering er også et stort problem, som DH skal have fokus på samtidig med de store institutioner.

Thorkild fremhævede vigtigheden af DH-afdelingernes arbejde i kommunerne. Her er det afgørende med samarbejde mellem DH-afdelinger og medlemsorganisationer om at løfte det handicappolitiske arbejde i kommunerne.

Thorkild ser positivt på socialøkonomiske virksomheder. DH kan ikke lave socialøkonomiske virksomheder, men vi kan gøre opmærksom på behovet. Det kan man måske tage op over for kommunen, fx via handicaprådet. Socialøkonomiske virksomheder må aldrig bruges til at lappe hullerne i det sociale system, som det offentlige burde dække.

Førtidspension og fleksjobreformen er noget af det mest problematiske i nyere tid, hvor folk cykler rundt i ressourceforløb uden tidsgrænse eller loft over antallet. DH følger arbejdet meget tæt.

DH har lavet en guide til, hvordan brugerinddragelse kan finde sted. De rejste problemstillinger med udbud af hjælpemidler kender vi godt, men det er vanskeligt at løse. Vi må have nogle mere smidige regler, og det vil måske også gøre brugerinddragelsen mere enkel.

Beretningen blev godkendt ved håndsoprækning.

8 Præsentation af kandidater til forretningsudvalget

Hver kandidat fik 2 minutter til en præsentation.

9 Vedtagelse af handlingsplan

Thorkild indledte punktet. Det er første gang, DH’s handlingsplan skal gælde i 4 år. FU har haft som mål, at processen med handlingsplanen skulle være inddragende og gennemsigtig.

Det har været en god proces, og Thorkild takkede for de mange input. Der skal jo altid ske en realistisk afvejning af, hvad der kan komme med.

Socialpolitik og retssikkerhed er grundlæggende for os. Så det indgår som vigtige elementer.

Flere mennesker skal i job. Stadig er det kun 50 %, der er i arbejde. Men vi må ikke glemme de mange, der ikke kan arbejde.

Uligheden er stigende. Her skal vi gøre en indsats. Mange udsatte borgere har flere problemer ud over deres handicap, misbrug e.l. Ulighed er ikke for os noget positivt.

Uddannelse. Her skal vi stadig have fokus på inklusion og større fleksibilitet i uddannelserne. STU’en er vigtig, og den skal ikke forringes.

Sundhed – her skal uligheden også bringes ned. Vi skal udnytte det fokus, der er i samfundet fx på demens, og vi skal arbejde mere med forebyggelse – fx med sundhedstjek samt tilgængelighed til det nære sundhedsvæsen.

Tilgængelighed skal der stadig være fokus på. Oplevelser og turisme er områder, der er vigtige. Fx Mønsted Kalkgruber, der lige er blevet indviet. Også vægt på de digitale udfordringer og den kognitive tilgængelighed – her skal der mere udvikling til.

SBi-bevilling til tilgængelighed skal vi arbejde for at sikre.

Forbuddet mod diskrimination er det største og vigtigste, vi skal arbejde med pt.

Temaet ”Independent Living” bør vi have med i handlingsplanen samt inddrage anbefalingerne i rapporten fra FN’s Handicapkomité til Danmark.

Det lokale arbejde er vigtigt. Det samlede politiske arbejde skal hænge bedre sammen.

Det internationale arbejde skal fortsat have prioritet. Heldigvis gør vi det godt. Det ved vi fra Udenrigsministeriet. Vi vil gerne have flere medlemsorganisationer med i dette arbejde. Så henvend jer gerne til sekretariatet.

Endelig skal vi have fokus på verdensmålene, også her i Danmark. Fx ift. at nedbringe uligheden.

**DEBAT**

Der var ros til oplægget og til DH’s arbejde. Både til det generelle arbejde og til udvalgte punkter.

Medlemsorganisationernes rolle i gennemførelsen blev efterlyst.

Der blev efterlyst nogle mere målbare mål. FU blev opfordret til at pege på 5 - 7 emner og lave en implementeringsplan med milepæle mv.

### Afspecialisering

Der er en stigende tendens til afspecialisering. Kommunerne er begyndt at hjemtage en del ting på sundhedsområdet, fordi de tror, de kan spare penge. DH blev opfordret til at sætte fokus på afspecialisering og holde fast i landsdelscentrene og den specialviden, der er der.

### Uddannelse

DH bør undersøge, om man sammen med arbejdsgivere, KL mv. kan tage initiativ til at uddanne personalet i viden om handicap.

Der var kritik af, at to-lærerordningen er det eneste værktøj til inklusion, der er nævnt under inklusion i folkeskolen.

Der er ikke tilsyn med folkeskolerne i modsætning til privatskolerne. Der bør være nogen, der holder øje med, at der sker en konkret og individuel vurdering af elever med særlige behov.

I erhvervsuddannelserne er der også udfordringer, f.eks. at få praktik i små virksomheder.

Videregående uddannelser. Der er meget få timer til rådighed, hvilket er en særlig udfordring for mennesker med handicap.

STU – der bør være et punkt, hvor den foreslås fastholdt og styrket.

### Beskæftigelse

Det bør tilføjes, at hjælpemidler til beskæftigelse skal kunne fortsætte efter folkepensionsalderen.

De gode erfaringer i medlemsorganisationerne – fx KLAP – skal man huske at inddrage.

DH bør arbejde på at komme til at spille en mere langsigtet og formel rolle inden for beskæftigelsesområdet, og dette skal om muligt skrives ind i lovgivningen.

### Lokalt DH-arbejde

Der bør være et delmål om, at vi skal have 99 procent aktive DH-afdelinger.

Det er svært at få aktive nok, og de skal også være kvalificerede til opgaven. Der blev opfordret til en national kampagne, da det er svært at hverve medlemmer og suppleanter til handicaprådene.

Der blev efterlyst et dansk udtryk for Independent Living.

### Retssikkerhed

Vi må drøfte, hvordan vi får ændret kulturen i kommunerne i sagsbehandlingen. Vi bør gøre op med forvaltningsloven og den myndighedskultur, den er udtryk for.

Vi bør bringe vores forslag om retssikkerhed i spil.

**Tilbagemelding fra Thorkild:**

Thorkild mente, at det var svært at skulle udvide med ret mange flere delmål. Men det kan godt lade sig gøre nogle steder.

Der står i teksten, at DH ikke kan få gennemført planen uden hjælp fra medlemsorganisationerne, men det kan godt skrives endnu tydeligere.

Thorkild var enig i, at FU skal gå i gang med at vurdere, hvordan målene nås. Det vil også afhænge af realismen og de politiske muligheder. Der skal være et tæt samarbejde med medlemsorganisationerne. Der holdes temamøder om en række af de konkrete politikker. Desuden vil Handicappolitisk Råd blive inddraget.

To-lærerordningen er kun ét eksempel, så det skal stå mere klart i handlingsplanen.

Pårørende skal der mere fokus på. Ældresagen er en mulig samarbejdspartner, vi kan tale nærmere med.

Målbare mål er noget af det, der er svært i politik. Ofte tager det lang tid at nå målene.

Thorkild så mentorordninger som en rigtig vej i erhvervsuddannelserne, men der skal også skabes større fleksibilitet i uddannelserne.

Thorkild var enig i, at undersøgelser og erfaringer mv. fra medlemsorganisationerne skal anvendes ved møder med embedsmænd og politikere.

Thorkild var ikke enig i billedet, der tegnes af de lokale afdelinger. De fleste er velfungerende, og dem der ikke er, har vi en dialog med. Måske er en kampagne i forhold til handicaprådene en ide. Men det er medlemsorganisationerne, der har opgaven. Måske kan vi gøre mere i fællesskab.

Independent Living hedder ”selvstændigt liv” i Handicapkonventionen, og det mente Thorkild godt kan bruges som oversættelse.

DH har spillet ind politisk i den debat, der kører vedr. den hjælp, der ophører for mennesker med handicap, når de når folkepensionsalderen.

Thorkild var enig i, at der skal sættes fokus på afspecialisering og på STU.

Thorkild mente, at en styrkelse af tilsynet med folkeskolen også er et af de emner, handicaprådene kan tage op.

DH har samarbejdet med børneorganisationerne ift. Handicapkomiteens rapport om Danmark, og det har medvirket til at styrke deres fokus på børn med handicap.

Thorkild var enig i, at der er en kulturforskel i sagsbehandlingen, men han tvivlede på, om om forvaltningsloven helt kan sættes ud af kraft. Men når retssikkerhedsloven skal ændres, kan DH spille ind med forslag med udgangspunkt i vores retsikkerhedskatalog.

Lars Werner takkede for debatten og sagde, at der ville blive fulgt op på debatten. Inddragelse af medlemsorganisationerne vil blive skrevet tydeligere ind, og Independent Living skal med i handlingsplanen i en god dansk oversættelse.

Herefter blev handlingsplanen godkendt ved håndsoprækning.

10 Valg til forretningsudvalget

Thorkild Olesen blev genvalgt som formand for DH uden modkandidat.

Sif Holst blev genvalgt som næstformand for DH uden modkandidat.

Der var indkommet 6 kandidater til de 5 poster som FU-medlem. Dirigenten gennemgik hvordan valghandlingen skulle foregå.

Der blev afgivet 283 stemmer. Resultatet blev:

Janus Tarp, UlykkesPatientforeningen/Poliofore. 53 stemmer
Anni Sørensen, LEV 52 stemmer
Knud Kristensen, SIND 51 stemmer
Jan Jakobsen, Muskelsvindfonden 48 stemmer
Palle Lykke Ravn, Danmarks Bløderforening 40 stemmer
Jette Myglegaard, ADHD-foreningen 39 stemmer (ikke valgt)

Thorkild Olesen takkede Jette Myglegaard og Lone Nørager Kristensen som afgående FU-medlemmer for en stor indsats.

11 Ligestillingsregnskab

Sif Holst orienterede om ligestillingsregnskabet. Gennem verdensmålene har DH også forpligtet os til at tale om ligestilling. Generelt tilstræber DH, at der er ligelig repræsentation, dvs. i spændet 60/40. Som det fremgår af det udsendte materiale, opfylder DH stort set denne målsætning. Der skal dog være fokus på ligelig repræsentation i Patientinddragelsesudvalgene.

Orienteringen blev taget til efterretning.

12 Retningslinjer for udpegelse til råd og nævn

Thorkild orienterede om det udsendte forslag. Retningslinjerne er blevet ajourført, idet det lokale beskæftigelsesråd og klagerådet på hjemmehjælpsområdet er nedlagt i kommunerne. Desuden er procedure for udpegning af regionale repræsentationer justeret efter nuværende praksis, således at indstillinger fra DH-afdelinger behandles på lige fod med indstillinger fra medlemsorganisationer.

Retningslinjerne blev godkendt ved håndsoprækning.

13 Fremlæggelse af regnskab

DH’s regnskabschef, Henrik Peter Hansen, gennemgik regnskabet.

DH er inde i en regnskabsmæssig stabil periode.

DH kom ud af 2016 med et overskud på 1,1 mio. Også i 2017 er der forventninger om et overskud omkring en mio.

2016 fik en dårligt start, da DH fik 0,7 mio. mindre i udlodningsmidler, end der var regnet med i budgettet for 2016. Dette blev kompenseret af et superresultat i DH Brugerservice, som kom ud 1,1 mio. bedre end budgetteret, primært som følge af at der blev udstedt langt flere parkeringskort end forudsat i budgettet (13.350 mod 11.500 i budgettet).

Der blev realiseret en besparelse på informationsvirksomhed på 0,3 mio. som følge af, at en chefstilling ikke blev genbesat.

Jf. Fællesudgifter Domicil – så dækker det over, at alle lejerne på Blekinge Boulevard 2 betaler til driftsforeningen, som driver reception, IT-funktion og viceværtfunktion. Denne post kom ud med en mindre udgift i forhold til budgettet på 0,25 mio.

Dette var i al væsentlighed de forhold, som førte frem til overskuddet på de 1,1 mio.

### Udviklingen af den nødvendige egenkapital

Den nødvendige egenkapital defineres som den samlede egenkapital inkl. ejendomsfond og med fradrag af ejendomsinvesteringen.

Det vil sige, at egenkapitalen i DH renses for værdien af ejendommen på Blekinge Boulevard 2, udtrykt ved posten kapitalandel i DH’s regnskab.

Som det fremgår, er den nødvendige egenkapital steget fra 452.000 i 2015 til 1.555.000 i 2016. Resultatet af denne udvikling er, at DH er godt på vej til at nå målet på de 3 mio., som blev fastsat på repræsentantskabsmødet i 2014.

**Spørgsmål og kommentarer**

DH har en indtægt fra Brugerservice -- 1) Kan det være et problem? 2) Hvad er prognosen fremover?

Herudover blev der spurgt til motionscenteret på Blekinge Boulevard 2 og leasing af dette, momsrefusion og prisen på rundvisninger.

Thorkild og Henrik samlede op på debatten:

Prisen på de kort, der udstedes af Brugerservice, har været stabil i rigtig mange år. Det forventes derfor, at overskuddet bliver i samme størrelsesorden i 2018.

Motionsfaciliteterne tager HH Drift sig af.

DH får ikke momsrefusion, men det er relevant for flere medlemsorganisationer, hvorfor det er glædeligt, at det er droppet.

I forhold til rundvisninger er det alene omkostningerne, der bliver dækket.

Orienteringen blev taget til efterretning.

14 Valg af revision

Beierholm indstilles af FU til fortsat at være revisionsselskab for DH, og de blev genvalgt.

15 Vedtægtsforslag

Ingen indkomne forslag.

16 Indkomne forslag

### Forslag: Dansk Cøliaki Forening indstilles af FU til optagelse i DH

Lisa Ahlgren og Gry Revall Klærke, henholdsvis sekretariatsleder og næstformand for Dansk Cøliaki Forening, deltog under dette punkt. Dansk Cøliaki Forening motiverede ansøgningen om optagelse i DH.

Herefter var der mulighed for at stille spørgsmål.

Der blev spurgt til, hvornår man får stillet diagnosen. Den kan stilles hele livet, da den kan opstå hele livet, men viser sig ofte ved børns overgang til almindelig kost. Symptomer på cøliaki kan ligne andre tarmsygdommes symptomer. Desuden er der noget, der tyder på, at cøliaki kan ’trickes’ af virus, mens andre undersøgelser viser, at det er medfødt. Det tager mellem to og otte år at fastslå diagnosen fra første lægebesøg.

Der blev spurgt til, hvor mange med cøliaki, der også har diabetes. Lisa Ahlgren svarede, at det ikke er helt klart, men at tidligere undersøgelser har vist, at det ca. er 5.000. Befolkningsundersøgelsen viser, at kun en ud af ti med cøliaki ved, at de har cøliaki, og man screener i øvrigt diabetikere for cøliaki.

Herefter forlod Lisa Ahlgren og Dorthe Hagedorn salen.

Thorkild orienterede om, at Dansk Cøliaki Forening opfylder de formelle krav til at blive medlem af DH. FU har drøftet optagelsen og spurgt medlemsorganisationer, der kunne have en ’nabo’-diagnose, om kommentarer, og ingen af disse organisationer føler, at der er tale om en ’konkurrencesituation’. I forhold til udlodningsmidler vil Dansk Cøliaki Forening blive indfaset, som det normalt gøres. FU indstiller på denne baggrund til optagelse af Dansk Cøliaki Forening i DH.

Optagelse af Dansk Cøliaki Forening i DH blev vedtaget ved håndsoprækning.

Herefter blev Lisa Ahlgren og Dorthe Hagedorn inviteret ind i salen igen.

Thorkild bød Dansk Cøliaki Forening velkommen i DH og udtrykte glæde over, at DH bliver større, og håb om, at Dansk Cøliaki Forening vil støtte op om arbejdet i DH, også lokalt. Lisa Ahlgren takkede for optagelsen.

17 Dato for ordinært repræsentantskabsmøde 2019

FU indstillede til, at næste ordinære repræsentantskabsmøde afholdes 4. - 5. oktober 2019.
Forslaget blev vedtaget ved håndsoprækning.

## 18 Evt.

Anni Sørensen, LEV, takkede for valget og sagde, at hun glæder sig til at være en del af FU. Anni nævnte desuden, at LEV har medtaget materiale om KLAP, som blev uddelt i temacafe om beskæftigelse, og at andre var velkomne til også at få et eksemplar af materialet.

Thorkild takkede afsluttende for valget og udtrykte, at det er når alle står sammen, at man kan forandre, også selvom det indimellem er op ad bakke. Der vindes dog heldigvis indimellem også sejre. Han takkede for et godt repræsentantskabsmøde, som giver DH et godt grundlag for det videre arbejde med en ambitiøs - men mulig - handlingsplan for de næste fire år. Thorkild ønskede til lykke med valget til de øvrige FU-medlemmer, og han ser frem til arbejdet og samarbejdet i FU. Slutteligt takkede Thorkild alle for indsatsen samt en tak til dirigenten.